**Charles August Lindbergh sr.** (1859–1924) var en amerikansk politiker og advokat, født i Sverige. Han var medlem av Representantenes hus for Minnesota fra 1907 til 1917, som representant for Det republikanske parti. Han var far til den kjente flyveren og politiske aktivisten Charles Lindbergh.

Liv og virke
------------

Han ble født i Stockholm som Carl Månsson, sønn av Lovisa Jansdotter Carlén, en 19 år gammel elskerinne til storbonde og riksdagsmann Ola Månsson. Da han ble anklaget for korrupsjon og underslag i 1859, skiftet han navn til August Lindbergh, forlot ektefellen og deres syv barn, og utvandret til USA med elskerinnen og deres halvt år gamle sønn, som nå fikk navnet Charles August Lindbergh. Foreldrene giftet seg i 1885, etter at farens første ektefelle i Sverige var død. Paret fikk seks barn til. Charles August Lindbergh vokste opp i Melrose i Minnesota, der faren var bonde og smed.

Charles August Lindbergh giftet seg i 1887 med Mary LaFond fra Little Falls, som han fikk to døtre med. Tre år etter at han ble enkemann, giftet han seg på nytt i 1901 med Evangeline Lodge Land (1876–1954) fra Detroit. Paret fikk sønnen Charles Lindbergh. Paret ble separert i 1918.

Han studerte jus ved University of Michigan. Han var privatpraktiserende advokat i Little Falls og senere i Minneapolis, og en periode offentlig anklager i Morrison County. Han ble også involvert i gårdsdrift og eiendomsutvikling.

Fra 1907 til 1917 var han medlem av Representantenes hus for Minnesotas 6. distrikt, som blant annet omfattet hjemtraktene i Stearns County. Lindbergh ble snart blant de ledende progressive og isolasjonistiske republikanerne i Kongressen. Han var en skarp kritiker av president Woodrow Wilsons forsøk på å bistå ententemaktene under den første verdenskrig. I 1917 skrev han en pamflett i protest mot USAs krigføring, men denne ble inndratt.

Lindbergh prøvde å bli valgt inn i Senatet i 1916, til guvernør i Minnesota i 1918 og til kongressrepresentant i sitt gamle valgdistrikt i 1920, men tapte nominasjonene i Det republikanske parti. Han ble støttet i nominasjonskampene av Nonpartisan League, en protestbevegelse med sosialistiske tendenser. I 1920-årene var krefter fra Nonpartisan League med på å danne Minnesota Farmer-Labor Party. Lindbergh meldte seg som guvernørkandidat for det nye partiet, men døde før nominasjonen.

Han døde i Crookston av en hjernesvulst, og ble etter eget ønske kremert og asken spredt.

Referanser
----------

1. 1 2   Find a Grave, Find a Grave 7124865, besøkt 9. oktober 2017[Hentet fra Wikidata]
2. 1 2   Social Networks and Archival Context, SNAC Ark-ID w6h99cdx, besøkt 9. oktober 2017[Hentet fra Wikidata]
3. ↑   sites.mnhs.org[Hentet fra Wikidata]
4. ↑   Genealogics[Hentet fra Wikidata]
5. 1 2 3 4 5  «Charles A. Lindberg and Family: An Inventory of Their Papers at the Minnesota Historical Society» **(engelsk)**. Minnesota Historical Society. 18. august 1987. Arkivert fra originalen 6. januar 2007. Besøkt 13. juni 2014.
6. ↑  Mullins, Eustace (1983). *The Secrets of the Federal Reserve* **(engelsk)** (2 utg.). John McLaughlin. ISBN 0-9656492-1-0.
7. ↑  «Lindbergh, Sr. Charles Augustus» **(engelsk)**. ourcampaigns.com. Besøkt 13. juni 2014.
8. ↑  Lindbergh, Charles August (1976). *An Autobiography of Values* **(engelsk)**. New York: Harcourt. s. 90.

Litteratur
----------

* Larson, Bruce L. (1973). *Lindbergh of Minnesota: A Political Biography* **(engelsk)**. New York: Harcourt. ISBN 0-15-152400-9.
* Lindbergh, Charles August (1976). *An Autobiography of Values* **(engelsk)**. New York: Harcourt.

Eksterne lenker
---------------

* (en) Charles August Lindbergh – kategori av bilder, video eller lyd på Commons Rediger på Wikidata

* (en) Charles August Lindbergh – galleri av bilder, video eller lyd på Commons Rediger på Wikidata
* (en) Charles August Lindbergh hos Amerikas forente staters kongress' biografiske kartotek Rediger på Wikidata

* (en) Charles August Lindbergh hos American National Biography Rediger på Wikidata

|  |  |
| --- | --- |
| Oppslagsverk/autoritetsdata | Geni **·** VIAF **·** GND **·** LCCN **·** ISNI **·** LIBRIS **·** SUDOC **·** US Congress
 |